Under Belle Époque, «den vakre epoken», fra 1872 til 1914 bodde og arbeidet mange kunstnere i Montmartre, ettersom husleiene var lave og stemningen hyggelig. Pierre-Auguste Renoir leide plass på 12 rue Cortot i 1876 for å male «Bal du moulin de la Galette», som avbildet en dans på Montmartre en søndag ettermiddag. Maurice Utrillo bodde på samme adresse fra 1906 til 1914, og Raoul Dufy delte et atelier der fra 1901 til 1911. Bygningen er nå Musée de Montmartre. Pablo Picasso, Amedeo Modigliani og andre kunstnere bodde og arbeidet i en bygning kalt Le Bateau-Lavoir i årene 1904–1909, hvor Picasso malte et av sine viktigste mesterverk, «Pikene fra Avignon». Flere komponister, blant annet Erik Satie, bodde i nabolaget. De fleste av kunstnerne flyttet etter utbruddet av første verdenskrig, de fleste av dem dro til kvarteret i Montparnasse.